මේ තරගයේ ලංසු තැබීම ලබන මස 11 වැනිදා මැලේසියාවේදී සිදු කැරෙන අතර එයට ශ්‍රී ලංකාවෙන් 20 කගෙන් යුත් නියෝජිත පිරිසක් සහභාගි වේ.2018 පොදු රාජ්‍ය මණ්ඩලීය ක්‍රීඩා උළෙල ශ්‍රී ලංකාවට ගැනීමේ කටයුතු සංවිධානය කරන කමිටුවේ සභාපති මහ බැංකු අධිපති අජිත් නිවාඩ් කබ්රාල් මහතා හා ක්‍රීඩා ඇමැති මහින්දානන්ද අළුත්ගමගේ මහතා ඇතුළු පිරිසක් ලන්සු තැබීමේ පත්‍රිකා පොදු රාජ්‍ය මණ්ඩලීය ක්‍රීඩා සම්මේලනය වෙත භාර දීමට සුදානමින් සිටිති.අනතුරුව ජූනි හා ජූලි මාසවලදී පොදු රාජ්‍ය මණ්ඩලීය ඇගැයුම් කමිටුව ශ්‍රී ලංකාවට පැමිණ අවසන් ඇගැයීම් වාර්තාව සකස් කර සැප්තැම්බර් මාසය වනවිට එම ඇගැයීම ප්‍රසිද්ධියට පත් කිරීමට නියමිතය.මේ වසරේ නොවැම්බර් 11 වැනිදා කොදෙව් දූපත් හි සාන්ත කිට්ස් දූපතේදී රටවල් 71 ක පොදු රාජ්‍ය මණ්ඩලීය ක්‍රීඩා නියෝජිතයන් අතර පැවැත්වෙන ඡන්ද වීමසීමෙන් 2018 ක්‍රීඩා උළෙලේ සත්කාරකත්වය තීරණය කෙරේ.ඔස්ට්‍රේලියාවේ ගෝල්ඩ් කොස්ට් නගරය පරදවා ශ්‍රී ලංකාවේ හම්බන්තොට නගරය ජය ගැනීම උදෙසා සාර්ථක වැඩ පිළිවෙළක් මේ වනවිටත් දියත් කර ඇතැයි සංවිධායක කමිටුවේ උප සභාපති ජාතික ඔලිම්පික් කමිටු සභාපති හේමසිරි ප්‍රනාන්දු මහතා ‘දිනමිණ’ට පැවැසීය.2018 පොදු රාජ්‍ය මණ්ඩලීය ක්‍රීඩා උළෙල සඳහා ශ්‍රී ලංකාවේ පෙර සූදානම ඉතාම සතුටුදායක බව පොදු රාජ්‍ය මණ්ඩලීය ක්‍රීඩා සම්මේලනයේ ප්‍රධාන විධායක මයික් හූපර් මහතා ද සහතිකයක් ලබා දී තිබේ.